รมว.คลัง เชื่อปัญหาบจ.เบี้ยวหนี้ตั๋ว B/E ไม่กระทบสภาพคล่องตลาดทุน
รมว.คลัง มองแนวโน้มปัญหาเบี้ยวหนี้ตั๋ว B/E เพิ่มยังไม่กระทบสภาพคล่องตลาดทุน
20 ก.ค. 2560

นายอภิศักดิ์ ตันติวรวงศ์ รมว.คลัง กล่าวถึงกรณีการผิดนัดชำระหนี้ตั๋ว B/E ระยะสั้นของบริษัทจดทะเบียนในตลาดหลักทรัพย์ที่มีแนวโน้มเพิ่มจำนวนขึ้นว่า เชื่อว่ากรณีนี้จะไม่ส่งผลกระทบต่อสภาพคล่องโดยรวมของตลาดทุน
ทั้งนี้ ผู้ที่ลงทุนในตั๋ว B/E ส่วนมากจะเป็นนักลงทุนหรือสถาบันรายใหญ่ที่มีความสามารถในการวิเคราะห์สถานการณ์ได้ดีอยู่แล้ว ซึ่งต้องวิเคราะห์ความเสี่ยงว่าจะมีโอกาสเกิดขึ้นมากน้อยเพียงใด เช่นเดียวกับธนาคารพาณิชย์ในการปล่อยสินเชื่อย่อมจะต้องมีหนี้เสียอยู่บ้างซึ่งถือเป็นเรื่องปกติ
“B/E ก็เหมือนกับสินเชื่อที่ธนาคารปล่อยกู้ เมื่อปล่อยมาแล้ว ก็ต้องมีความเสี่ยง ซึ่งผู้ลงทุนต้องวิเคราะห์ให้รอบคอบ แต่ส่วนที่ default ก็มีน้อย คงไม่ทำให้ระบบหรือสภาพคล่องของตลาดทุนมีปัญหา แต่อาจจะมีปัญหาบ้างในส่วนของ B/E ที่มีความเสี่ยงมาก ตอนนี้คนอาจจะเริ่มระวัง แม้จะเสนอให้อัตราดอกเบี้ยสูงก็อาจจะยังไม่เอา ก็หันไปกู้แบงก์แทนได้” รมว.คลัง กล่าว